Κουσκούς με παντζάρι και ψάρι
Τόσο στην εμφάνιση όσο και στη γεύση μόνο ένα επίθετο περιγράφει αυτό το κουσκούς με παντζάρι και ψάρι: εντυπωσιακό!
600 γρ. φιλέτο λευκόσαρκου ψαριού, φρέσκου ή κατεψυγμένου, σε μέτρια κομμάτια (μπακαλιάρος, γλώσσα κ.ά.), 2 μέτρια ξερά κρεμμύδια, σε ψιλά καρέ, 1 σκελίδα σκόρδου, ψιλοκομμένη, 2 μέτρια παντζάρια, καθαρισμένα και χοντροτριμμένα, 2 μέτρια καρότα, καθαρισμένα και χοντροτριμμένα, 1/2 μάτσο μαϊντανός, ψιλοκομμένος, 130 ml λευκό ξηρό κρασί, 300 γρ. κουσκούς (όχι το ζυμαρικό), 1 κουτ. σούπας ρίγανη ξερή, τριμμένη, 100 ml ελαιόλαδο, αλάτι, φρεσκοτριμμένο πιπέρι
Για να φτιάξουμε κουσκούς με παντζάρια και ψάρι, αρχικά ζεσταίνουμε, σε μια φαρδιά κατσαρόλα, 3 κουτ. σούπας από το λάδι σε μέτρια φωτιά.Στη συνέχεια, σοτάρουμε το ψάρι για περίπου 2 λεπτά από κάθε πλευρά, μέχρι να ροδίσει. Δεν το παραψήνουμε, για να μη στεγνώσει. Αλατοπιπερώνουμε και το βγάζουμε σε ένα σκεύος και το κρατάμε ζεστό. Στην ίδια κατσαρόλα ζεσταίνουμε το υπόλοιπο λάδι σε μέτρια φωτιά.Έπειτα, σοτάρουμε το κρεμμύδι με το σκόρδο, το παντζάρι και το καρότο για περίπου 8 λεπτά, μέχρι να μαλακώσουν ελαφρώς. Ρίχνουμε το κρασί και το αφήνουμε 2-3 λεπτά να εξατμιστεί το αλκοόλ.Προσθέτουμε το κουσκούς, αλατοπίπερο, τη ρίγανη, τον μαϊντανό και 300 ml ζεστό νερό. Ανακατεύουμε, σκεπάζουμε την κατσαρόλα με το καπάκι και αποσύρουμε από τη φωτιά. Αφήνουμε σκεπασμένο το κουσκούς για περίπου 10 λεπτά, μέχρι να μαλακώσει, να φουσκώσει και να απορροφήσει τα υγρά. Αφρατεύουμε το κουσκούς με ένα πιρούνι.Προσθέτουμε τα κομμάτια ψαριού, ξανασκεπάζουμε την κατσαρόλα και αφήνουμε για 1-2 λεπτά ακόμη, για να αναμειχθούν τα αρώματα και οι γεύσεις.
Κους κους,Παντζάρια,Ψάρι